[{"text_idx": "#000002", "text": "Cyrsiau sy\u2019n Cychwyn Fis Ionawr"}, {"text_idx": "#000010", "text": "Datganiad ar Gaethwasiaeth a Masnachu Pobl"}, {"text_idx": "#000011", "text": "Llefydd i Fwyta ac Yfed"}, {"text_idx": "#000013", "text": "Agorodd Neuadd PJ ei drysau i dros 1,000 o gwsmeriaid o bob rhan o\u2019r Brifysgol, yn ogystal a\u0302\u2019r gymuned ehangach, ar gyfer ei phumed Ffair Nadolig flynyddol i\u2019w chynnal gan y Myfyrwyr. Manteisiodd ymwelwyr ar y cyfle i brynu cynhyrchion unigryw o waith llaw, yn ogystal ag anrhegion munud olaf ac eitemau i lenwi\u2019r hosan Nadolig. Roedd llawer o\u2019r eitemau ar thema Gymreig neu ryngwladol, ac roedd nifer o stondinau wedi gwerthu eu holl stoc o fewn ychydig oriau."}, {"text_idx": "#000014", "text": "Tua 110 o fyfyrwyr o bob rhan o Brifysgol Bangor a Grw\u0302p Llandrillo Menai a gymerodd ran yn y gwaith o gynnal mwy na 50 o stondinau. Roedd rhai o\u2019r cyfranogwyr wedi cymryd rhan yn y gweithdai ategol ar \u2018Sut i Brisio\u2019 a \u2018Sut i werthu eich nwyddau neu\u2019ch gwasanaeth\u2019 a gynhaliwyd gan ddarlithydd yn Ysgol Adwerthu Mary Portas. Mae cymryd rhan weithredol yn y digwyddiadau hyn a\u2019r gweithdai ategol yn rhoi cyfle i fyfyrwyr ymarfer eu creadigrwydd a datblygu medrau menter a chyflogadwyedd megis cynllunio, gwerthu a phrisio, medrau cyfathrebu, ac yn y blaen. Roedd 15 o bwyntiau xp Gwobr Cyflogadwyedd Bangor ar gael i\u2019r myfyrwyr oedd yn cymryd rhan."}, {"text_idx": "#000016", "text": "Roedd yn bleser gan Byddwch Fentrus allu cynnig stondinau i rai cymdeithasau myfyrwyr, megis y Gymdeithas Ddawns, y Gymdeithas Fferm, y Gymdeithas Gwni\u0308o Crefftus ac eraill a oedd yn gallu codi arian ar gyfer cyllideb eu cymdeithas."}, {"text_idx": "#000017", "text": "Rhoddodd llawer o\u2019r stondinwyr rywfaint neu\u2019r cyfan o\u2019u helw i elusennau, yn cynnwys Cymorth i Ferched Bangor, Coppafeel! ac Ymchwil Canser y DU. Ar ben hynny, eleni, cynhaliodd Jacob Heywood, bachgen 11 oed o Ysgol Friars, stondin i godi ymwybyddiaeth yngly\u0302n a\u0302 dyslecsia ac i godi arian at yr achos \u2013 un sy\u2019n agos at ei galon, ac yntau\u2019n dioddef gan yr anhwylder ac yn awyddus i helpu pobl sydd yn yr un sefyllfa."}, {"text_idx": "#000019", "text": "Roedd gan Philip Madong hyn i\u2019w ddweud: \"Roedd cymryd rhan yn y farchnad Nadolig myfyriwr yn gyffrous iawn i mi gan nad oeddwn wedi gwneud rhywbeth fel hyn o'r blaen. Rwy\u2019n dod o Dde Swdan ac yn fyfyriwr MSc Amaeth-goedwigaeth. Mae un o fy narlithwyr yn rhedeg yn elusen sy'n cefnogi plant amddifad yn Kenya, felly cynigiais gynnal stondin yn y farchnad Nadolig i godi arian ar gyfer ffioedd ysgol a gwerslyfrau. Bu\u0302m yn gwerthu gemwaith a wnaed yn Kenya a gennym ni yng Nghymru. Mynychais y gweithdy Byddwch Fentrus ar 'Sut i werthu' ac roedd hyn yn ddefnyddiol i wybod sut i gyflwyno'r gemwaith ar y bwrdd mewn ffordd apelgar, gan ddefnyddio lliwiau deniadol, goleuadau a rhoi eitemau ar wahanol uchder. Mi enillon ni\u2019r wobr am y 'stondin a gyflwynir gorau' a chodi \u00a3167 mewn rhoddion diolch i\u2019r cyngor gwerthfawr hwn!\""}, {"text_idx": "#000022", "text": "Hoffai\u2019r ti\u0302m Byddwch Fentrus ddiolch i bawb a roddodd o\u2019u hamser a\u2019u harbenigedd i\u2019r farchnad er mwyn sicrhau ei llwyddiant."}, {"text_idx": "#000024", "text": "Dyddiad cyhoeddi: 19 Rhagfyr 2014"}]